《陟望轩》
明代·郑真

一片浮云伴落晖，望乡千里意多违。天高淮甸冥鸿度，海阔蓬莱独鹤飞。

使幕敢辞毛义檄，亲庭谁舞老莱衣。百年已注长生箓，白发萧萧待汝归。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。